Kif Tista' Żżomm Id-Dwiefer U Jdejk Fl-Aħjar Kundizzjoni Waqt Il-COVID-19?
It-tabiba Dr. Georgiana Farrugia Bonnici u t-teknixin tad-dwiefer Ms. Roxanne Calleja llum ikkollaboraw flimkien biex jgħatu pariri dwar kif għandna nieħdu ħsieb difrejna u jdejna fiż-żmien li l-ħwienet tas-sbuħija jinsabu magħluqin. "L-indafa fid-dwiefer hija importanti ħafna biex nevitaw ic-ċans li jittrabbew diversi mikrobi, bħall-bakterja, jew moffi. F'dawn iż-żminijiet ta' pandemija huwa rrakomandat li nżommu d-dwiefer qosra kemm jista' jkun, biex ma jidħolx ħmieġ taħthom." Wieħed jista' wkoll juża brush jew żjut apposta għall-fuq id-dwiefer kif ukoll jieħu l-vitamini B u Ċ. "Minħabba li bħalissa qegħdin naħslu ħafna iktar idejna u nużaw is-'sanitizer' ta' spiss, hemm tendenza li l-ġilda ta' jdejna tixotta. Għalhekk, huwa importanti li nużaw krema tal-idejn, li tgħin il-ġilda tkun aktar morbida." Apparti minn hekk, ingħataw pariri fuq is-saqajn ukoll: "Jekk wieħed jara li qed irabbi xi ġilda iebsa, nefħa, uġigħ jew kundizzjonijiet abnormali oħrajn fis-saqajn, dejjem għandu jieħu parir professjonali mingħand podologista." Tajjeb ukoll li nżommu saqajna nodfa, xotti mill-ilma u nħalluhom għall-arja.